
EMLÉKEZTETŐ
Készült a Győr-Moson-Sopron Megyei Mérnöki Kamara 2012. május 14. napján, 14 órai kezdettel tartott elnökségi üléséről. 

Az ülés helye: 
Győr, Csaba u. 16., II.em./215.
Jelen vannak: 

Mellékelt jelenléti ív szerint

Az Elnökségi ülés határozatképes. A határozatok jelen emlékeztető mellékletében találhatók.
Jelenlévők a napirendet elfogadták. 
Az elnökségi ülés napirendje:

1. Tájékoztatás az elmúlt és leendő időszak történéseiről

· Taggyűlésről
· Szakcsoporti rendezvények
· Győri Főmérnök kérdése
Bartal György elnök

2. Tagfelvételek, engedélyek, fellebbezések. 

Barcsai Éva Magdolna titkár

3. Egyebek 

1. Napirendi pont: Tájékoztatás az elmúlt és leendő időszak történéseiről
Bartal György elnök az alábbiakról tájékoztatta az Elnökséget:
Taggyűlésről
Az április 17-én megtartott éves taggyűlésünkön – szokás szerint – tragikusan alacsony létszámban jelentek meg tagjaink. Annak viszont örülök, hogy a rendezvény végén a résztvevők között komoly szakmai beszélgetések alakultak ki.

Néhányan jelezték, hogy szívesen részt vettek volna a taggyűlésen, de a kései értesítés miatt nem tudtak eljönni. Tájékoztattam őket, hogy jelentkezzenek fel a megyei Hírlevélre, s akkor időben kapnak értesítést a rendezvényeinkről.

Csejtei György elnökségi tag: javaslom, hogy a jövő évi taggyűlésre kreditpontos előadást is szervezzünk, így biztos többen fognak eljönni.

Bogár Zsolt elnökségi tag: nagyon elhúzódott a taggyűlés; a jövőben nem lehetne egy kicsit pörgősebben lebonyolítani?
Bartal György elnök: a napirendi pontok adottak, a bizottsági elnököknek és a hozzászólóknak pedig meg kell adni a lehetőséget a beszédre.

Gyurkovics Zoltán elnökségi tag: természetesen bántja az embert, hogy kevesen jönnek el a taggyűlésre, de ettől függetlenül a megjelenteket meg kell tisztelni azzal, hogy a napirendi pontokat, beszámolókat kellő részletességgel adjuk elő. Ezen kívül a jelenlévőknek is meg kell adni a lehetőséget a véleményük elmondására: örömmel tapasztalhattuk, hogy a mostani taggyűlésen többen éltek is ezzel a lehetőséggel (a korábbi évek passzivitásával ellentétben).
Szakcsoporti rendezvények
Bartal György elnök: erről röviden annyit, hogy a szakcsoporti rendezvényeket igény szerint a hírlevelünkben közzétesszük, s azt látom, hogy elég vegyes az érdeklődés, ill. a visszajelzés ezekre a programokra.

Győri Főmérnök kérdése

Bartal György elnök: a napokban voltam a Polgármesternél, s szóba került a főmérnök kérdése is. A Polgármester elmondta, hogy beszélt a jegyzővel, s mindketten látják értelmét főmérnöki státusz létrehozásának.
A megbeszélés után Bogár Zsolt segítségével megfogalmaztunk a főmérnöki funkcióról egy listát, melyet átadtam a Polgármesternek. A levélben kértük, hogy a választás mindenképpen pályáztatás útján történjen meg. Adtam javaslatokat a poszt betöltésére alkalmasnak ítélt személyekről is, s felajánlottam a Kamara segítségét a pályázatok véleményezésében is.
Bartal György elnök: januárban szerveztünk tagjaink részére egy szabadon választható továbbképzést „Az építészeti-műszaki tervdokumentációk tartalmi követelményei” címmel, s akkor a nagy érdeklődésre tekintettel ígéretet tettünk, hogy a programot tavasszal megismételjük. Kérem a program szervezőjét, Neiger Róbertet, hogy szíveskedjen aktualizálni az előadást.
Dr. Neiger Róbert elnökségi tag: a januári előadás után azt beszéltük az előadókkal, hogy a jogszabályváltozások függvényében kellene újra megszervezni a programot, megbeszélem velük, mikor lenne aktuális.
Szép János elnökségi tag: a jogszabályok januárban fognak változni, ezért szerintem szeptemberben lenne érdemes megszervezni.

Dr. Baksai Róbert FB elnök: úgy gondolom, hogy a szombati Küldöttgyűlésen a tagságot tájékoztatni lehetne arról, hogy nálunk van ilyen tartalmú előadás.

Bartal György elnök: a május 19-i Küldöttgyűlés anyagát minden küldött e-mailen megkapta az országos kamarától. Az anyagot átnéztem, s úgy látom, nincs benne külön említésre/megbeszélésre vonatkozó téma, ami miatt a megyénk küldötteinek előzetesen össze kellene jönni.

Javaslattételi felhívás érkezett a Polgármestertől „SZENT LÁSZLÓ ÉREM” díj átadása tárgyban. A határidő rövidsége miatt javaslatot már nemigen tudunk adni, de úgy vélem, kitüntetések ügyében érdemes lenne hosszabb távra gondolkodni, mivel egy évben több megkeresés is érkezik kamaránkhoz, s nem árt, ha vannak jelöltjeink.
Csejtei György elnökségi tag: javaslom, hogy az Elnökség az egyik ülésén vegye számba, hogy egy évben milyen kitüntetések kerülnek átadásra, ill. melyekre szokott javaslatkérés érkezni, s ennek alapján állítsunk össze egy kamarai jelölt-listát, mely alapján a felkérésekre tudunk előterjesztést adni.
Bartal György elnök: 

2012. június 4-7. között immár hatodik alkalommal kerül megrendezésre a Magyar Műszaki Értelmiség Napja. Az egyes programokra előzetesen lehet jelentkezni az országos kamaránál.

2001-ben és 2002-ben megjelent a „Nemzet inzsellérei” című könyv két kötete, s a tervezett harmadik kötethez kérik a területi kamarák anyagi támogatását.
Bogár Zsolt elnökségi tag: szerintem nem kellene anyagilag hozzájárulni a könyv kiadásához, az első két kötet megjelenéséhez sem adtunk támogatást.

Bartal György elnök: a megyei szakcsoportok közül a Hő- és villamosenergetikai szakcsoport sajnos már egy ideje nem aktív, az új elnökséget még nem választották meg. A szakcsoport egyik tagja tájékoztatott arról, hogy új szakcsoport (energetikai) alakításán gondolkodik, mivel szeretné ismét összefogni a villamos szakmában dolgozó megyei mérnököket.
A Munkabiztonsági Tagozat munkájára több panasz is érkezett az országos kamarához, mivel a tagozat Minősítő Bizottsága a jogosultság-kérelmeket nem bírálja el időben, jelenleg is több, hónapokkal ezelőtt megküldött minősítési kérelem is folyamatban van náluk. Megyénkből két tagunk munkabiztonsági szakértői kérelme van tagozati bírálat alatt, s egyikük – megelégelve a többszöri érdeklődésére adott negatív válaszokat – segítségkérő levelet írt az MMK elnökének. Barsiné Pataky Etelka kommunikált a tagozat vezetőivel, akik ígéretet tettek arra, hogy legkésőbb a mai napig megküldik a minősítéseket. Az anyagok az ülésünk kezdetéig még nem érkeztek meg, ezért az ügymenet gyorsítása érdekében kérem a megyei Minősítő Bizottság két jelenlévő tagját, hogy a két munkabiztonsági kérelmezőnk anyagát soron kívül nézzék át, s véleményük, ill. a beérkező tagozati állásfoglalás összevetése alapján a jogosultságokról a határozatokat mielőbb adjuk ki tagjaink részére.
Megjegyzem, hogy a legutóbbi Választmányi ülésen elhangzott, hogy jó lenne a tagozati minősítés idejét lerövidíteni, s a megyei szakcsoportok bevonásával helyben elbírálni a jogosultsági kérelmeket.

Gyurkovics Zoltán elnökségi tag: úgy tudom, hogy a helyi (megyei) minősítések jól működnek, csak Budapesten vannak gondok.

Bogár Zsolt elnökségi tag: a mi szakcsoportunkban (közlekedési) ki van jelölve két fő, akik a minősítésért felelősek.

Gyurkovics Zoltán elnökségi tag: az előző elnökségi ülésen már szóba került, hogy Palla Dénes tagtársunk (az MMK Történi Emlékbizottságának tagja) készített egy anyagot a győri Kiserzsébet hídról, s azt kéri a megyei kamarától, hogy segítsünk az anyag megszerkesztésében, ill. a kész összeállítást 20-25 példánybeli sokszorosítás után pár helyre küldjük el. Amennyiben mindnyájan átnéztétek az anyagot, jó lenne dönteni az ügyben.
Bogár Zsolt elnökségi tag: szerintem jó a megemlékezés, de nincs lezárva a téma. Javaslom, hogy a nyersanyagot küldjük meg kb. 20 helyre azzal a kéréssel, hogy nézzék át, egészítsék ki, s a vélemények beérkezése után meg lehetne szerkeszteni a kész anyagot.

Koch Péter elnökségi tag: ez egy tipikus mérnökanyag, ha hozzászólnak 10-en, akkor már teljesen szétfolyik az egész.

Dr. Baksai Róbert FB elnök: az összeállítást jónak tartom, viszont a kissé érzelmes stílusa nem nagyon tetszik nekem. Az anyag formai megszerkesztését vállalom.

Bartal György elnök: javaslom, hogy nézzük át még egyszer az anyagot, s a szerkesztés után készüljön belőle kiadvány.

2. Napirendi pont: Tagfelvételek, engedélyek, fellebbezések
A titkár távollétében Visi Renáta ismertette:

· 3 fő tagfelvételi kérelmét,

· 1 fő munkabiztonsági szakértői jogosultság meghosszabbítása iránti kérelmét, 

· 1 fő munkabiztonsági szakértői jogosultság megállapítása iránti kérelmét.
Az elnökség egyhangú szavazással 4 határozatot hozott, amelyek jelen emlékeztető 1. sz. mellékletét képezik.

Az elmúlt időszakban fellebbezés nem érkezett Kamaránkhoz.

3. Napirendi pont: Egyebek

Szalai Kálmán EFB elnök: tájékoztatásul közlöm, hogy az egyik, folyamatban lévő etikai ügyünk fegyelmi tárgyalását pénteken tartjuk.
A szombati Küldöttgyűlés meghívóját és mellékleteit én is megkaptam, átnéztem, s az etikai anyaggal kapcsolatban lennének aggályaim: az Etikai-fegyelmi Szabályzat tervezetében megfogalmazottakkal több helyen nem értek egyet, s szívem szerint nem szavaznám meg az új szabályzatot.
Az MMK Etikai-fegyelmi Szabályzatának összeállításánál kérték a területi etikai-fegyelmi bizottságok véleményét is, csak sajnos az állásfoglalásunkat nem veszik figyelembe. A mostani szabályzat tervezetével kapcsolatban is írtam észrevételt, de választ sem kaptam rá.
Bartal György elnök: arra kérem EFB elnök urat, hogy fogalmazza meg a felmerült kérdéseit, problémáit – akár konkrét esettel is (természetesen nevek említése nélkül) alátámasztva –, s azokat a Küldöttgyűlésen szíveskedjen felvetni.
Az országos és a területi kamarák közötti kommunikáció fontosságát a legutóbbi Választmányi ülésen felvetettem, s azt a választ kaptam, hogy megyénk esetében Kovács István országos alelnök a kijelölt kapcsolattartó. Úgy gondolom, hogy évente legalább két elnökségi ülésünkre meg kellene hívni az alelnök urat információcserére (elsőként a júniusi vagy júliusi ülésre).
Szalai Kálmán EFB elnök: mindkét folyamatban lévő etikai ügyünk esetében a panaszolt tervezői jogosultság nélkül készített útépítési terveket. Javaslom, hogy írjunk levelet a megyei önkormányzatoknak, melyben felhívjuk a figyelmüket, hogy tervezési munkát minden esetben csak jogosultsággal rendelkező kamarai taggal lehet végeztetni.
Csejtei György elnökségi tag: sajnos tévesen az az álláspont terjedt el, hogy csak az engedélyköteles tervek esetén szükséges a jogosultság megléte.

Az önkormányzatok részére kiküldendő levelet a Kálmánnal együtt megfogalmazzuk.
Egyéb napirendi pont nem lévén, az elnök az ülést bezárja.
– kmf. –

